70.

odločno obsoja nezakonito delno odprtje četrti Varoša v mestu Famagusta, saj se bo s tem omajalo medsebojno zaupanje in posledično zmanjšala možnost, da bi se nadaljevali neposredni pogovori o celoviti rešitvi ciprskega vprašanja, zaradi poslabšanja razmer na tem območju, poglobitve razdeljenosti in utrjevanja trajne razdelitve Cipra; svari pred vsakršnimi spremembami sedanjega stanja v Varoši, ki bi bile v nasprotju z resolucijami Varnostnega sveta OZN; poziva Turčijo, naj ta ukrep prekliče in naj se vzdrži vseh drugih enostranskih dejanj, ki bi lahko povzročila dodatne napetosti na otoku, v skladu z nedavnim pozivom Varnostnega sveta OZN; poziva Turčijo, naj umakne svoje sile s Cipra, naj območje Varoše v skladu z resolucijo Varnostnega sveta OZN št. 550 (1984) preda njenim zakonitim prebivalcem pod začasnim upravljanjem OZN ter naj se vzdrži ukrepov, ki bi spremenili demografsko ravnovesje na otoku s politiko nezakonitega naseljevanja; ponovno poziva Turčijo, naj se zaveže in prispeva k celoviti rešitvi v skladu z ustreznimi resolucijami Varnostnega sveta OZN, vključno z vračanjem premoženja in ohranjanjem verskih objektov; obžaluje, da so najvišje turške oblasti zaradi političnih in nacionalističnih razlogov podprle dvodržavno rešitev, ter poziva turško vlado, naj se konkretno zaveže pozivu generalnega sekretarja OZN k obnovitvi pogajanj; poziva zadevne strani k čim prejšnjemu nadaljevanju pogajanj o ponovni združitvi Cipra pod okriljem generalnega sekretarja OZN, in sicer od točke, na kateri so zastala, in na podlagi že doseženih dogovorov v procesu iz Crans-Montane iz leta 2017; poziva EU in njene države članice, naj si bolj dejavno prizadevajo za uspešen zaključek pogajanj; ponovno izraža podporo pravični, celoviti in izvedljivi rešitvi na podlagi federacije dveh skupnosti in dveh območij z enotno mednarodno pravno osebnostjo, enotno suverenostjo in enotnim državljanstvom ter s politično enakostjo obeh skupnosti, kot je opredeljeno v ustreznih resolucijah Varnostnega sveta OZN, v skladu z mednarodnim pravom in pravnim redom EU ter na podlagi spoštovanja načel, na katerih temelji Unija; je trdno prepričan, da je trajna rešitev konflikta mogoča le z dialogom, diplomacijo in pogajanji v duhu dobre volje in v skladu z mednarodnim pravom; je trdno prepričan, da bi vzdržna rešitev ciprskega vprašanja koristila vsem državam v regiji; poudarja, da je treba po rešitvi ciprskega vprašanja pravni red EU izvajati na celem otoku in sodelovati z demokratičnimi silami turške skupnosti na Cipru; ceni pomembno delo odbora za pogrešane osebe obeh skupnosti, ki se ukvarja s turško-ciprskimi in grško-ciprskimi pogrešanimi osebami, in želi ponovno izraziti, kako ceni, da je zdaj že nekaj let mogoč boljši dostop do vseh ustreznih lokacij, tudi do vojaških območij; poziva Turčijo, naj odboru za pogrešane osebe pomaga s posredovanjem informacij iz svojih vojaških arhivov; obžaluje, da Turčija še vedno ne spoštuje letalskega prava in noče vzpostaviti kanala za komunikacijo med centri nadzora zračnega prometa v Turčiji in Republiki Ciper, kar pomeni resnična varnostna tveganja in nevarnosti, kot sta jih opredelili Agencija Evropske unije za varnost v letalstvu in Mednarodna zveza združenj letalskih pilotov; meni, da bi lahko Turčija na tem področju dokazala svojo zavezanost ukrepom za krepitev zaupanja, in jo poziva, naj sodeluje s celovitim izvajanjem letalske zakonodaje EU; opozarja na svoje stališče iz prejšnjih resolucij o začetku pobude v Svetu, da bi vse države članice EU prenehale izdajati dovoljenja za izvoz orožja v Turčijo v skladu s Skupnim stališčem Sveta 2008/944/SZVP;